सेक्टर-11 में केमिस्ट शॉप के बाहर दो राउंड फायर
पिस्टल लहराते हुए फरार हुए दोनों नकाबपोश
सेक्टर-11स्थित कुमार ब्रदर्स मेडिकोज के बाहर शुक्रवार रात नकाबपोश दो युवकों ने दो राउंड फायर कर दिए। घटना के बाद दोनों मार्केट से पिस्टल लहराते हुए फरार हो गए। मामले में कुमार ब्रदर्स मेडिकोज के मालिक प्रमोद सिंगला ने पुलिस कंट्रोल रूम पर सूचना दी। इस पर देर रात तक सेक्टर-11 थाना पुलिस और ऑपरेशन सेल की टीमें जांच करने में जुटी हुई है।
बताया गया कि घटना के समय कुमार केमिस्ट के मालिक का बेटा तरूण शॉप पर बैठा हुआ था। इसी दौरान उन्होंने देखा कि दो लड़के एक ने हेलमेट पहना हुआ था और दूसरे ने मुंह पर रूमाल बांधा हुआ था। एक के हाथ में पिस्टल थी उसने ऊपर हवाई फायर कर दिया। इसके बाद उसने दोबारा एक फायर कर दिया। इतना ही नहीं तीसरा फायर करना चाहता था तो एक जिंदा कारतूस नीचे गिर गया। इसके बाद वह मौके से फरार हो गए। तरुण का कहना है कि एक जिंदा कारतूस मौके से मिला है, जिसे पुलिस कर्मियों ने अपने कब्जे में ले लिया है।
वहीं मौके पर पहुंची सेक्टर-11 थाना पुलिस के मुताबिक उन्हें मौके से कोई शेल नहीं मिला है। साथ ही पुलिस ने इस बात की भी पुष्टि नहीं की कि कोई जिंदा कारतूस मिला है। पुलिस के मुताबिक वह मामले में लिखित शिकायत लेने के लिए शिकायतकर्ता को खोज रहे हैं, जिसके बाद बनती कार्रवाई की जाएगी।
hin_Deva hin_Deva hin_Deva hin_Deva hin_Deva